Setu neuze hiniv, etre un noz hag an noz arall, kalz a amzer n'em eus ket bet kalz da vale. Ha neoazh, krog on da soñjal en ur feson vat d'ober un dro-vale: derc'hel da vale ken na vo kavet un dra disheñvel, un dra hag ho lak da soñjal ne oa ket didalvoud ho troiad. Ha ma n'oc'h ket  re c'hoantek e vo kavet an dra-se, a basianted e vo afer... sur eo, aesoc'h e vez pa vezer e vakañsoù.  Ma, komzomp ag an div blantenn em eus gwelet hiniv.  N'em eus ket c'hoazh komzet deoc'h ag ar c'haol-moc'h violoñs (Rumex pulcher)... ur seurt kaol-moc'h eo. An del a zo hañval doc'h violoñsoù, hag ar boketoù a zo douget get barroù sonn en o sav hag a ra ur seurt rouedad hañval doc'h ur gaouidell. Brav-kaer eo ivez, ha "pulcher" a dalv "brav" e latin... Ar botanist (Linné ar Meur !) en doa roet  an anv-se da gentañ a oa a-du genin moarvat, pe soner e oa !  Amañ e oa just an del... ha d'an noz pa oan tremenet e-tal e oa bet touzet an tachad... Razibus evit ar gouiañv.  Un tamm pelloc'h àr ar riblenn e oa ur blantenn "anagallis arvensis", "gloej (gleizh ?) ruz" e brezhoneg, get boketoùigoù ruz, del àr ront hag a seblant un tamm druz, ha neuze, dreist-holl, frouezh fiskal èl n'eus ket kalz a-du-rall ! Anvet int "pyxides" (piksidennoù ?) get ar skiantourion. O stumm ? Boestoù e stumm boulloù,  ha digor a raont a-hed ul linenn a rann ar voull.    Ha setu...